MAE: 6 din cei 22 de români dați dispăruți după inundațiile din Spania sunt în siguranță. Se fac verificări în legătură cu ceilalți 16
Șase dintre cei 22 de români dați dispăruți în urma inundațiilor din Spania  sunt în siguranță, anunță MAE, într-un comunicat, în care precizează că verificările sunt în curs. MAE a cerut autorităților din Valencia să anunțe oficiul consular cu privire la existența unor posibili cetățeni români printre victimele și persoanele afectate de inundațiile soldate cu cel puțin 94 de morți. Bilanțul nu este însă cel final, mulți oameni fiind dați încă dispăruți. Unii au rămas izolați în zone în care nu mai este semnal la telefon și nu pot lua legătura cu rudele. Premierul Marcel Ciolacu i-a convocat, joi, pe miniștrii și reprezentanții instituțiilor guvernamentale pentru a vedea ce măsuri de sprijin poate oferi statul român privind situația din Spania.